Anholt
Store norske leksikon,Geografi,Verdens geografi,Europa,Danmarks geografi
Anholt er ei øy i Kattegat i Danmark med et areal på 22 kvadratkilometer og med 145 innbyggere i 2017. Høyeste punkter er Sønderbjerg, 48 meter over havet, og Nordbjerg, 39 meter over havet hvor det er utsikt til Djursland og Sverige i godt vær. Øya ligger forholdsvis avsides til, 45 kilometer nordøst for Djursland, 47 kilometer fra svenskekysten og 73 kilometer fra Sjælland.
Ørkenen dekker størstedelen av øya. Anholt er et av de viktigste yngle- og rasteområdene for sel i Kattegat; området Totten er lagt ut som reservat med helårlig adgangsforbud. Det meste av Anholt er fredet. Anholt fyr, beliggende på Totten, ble oppført i årene 1785–1788, er åpent for publikum og er utstyrt med en kikkert i retning reservatet. Øya har småflyplass med forbindelse til Roskilde Lufthavn. 15 kilometer sørvest for Anholt ligger Anholt Havmøllepark, Danmarks største vindmøllepark med 111 vindmøller på hver 3,5 MW, anlagt i 2012–2013. Les mer i Store norske leksikon Kattegat Danmarks geografi